Etiske retningslinjer for NUK

De etiske retningslinjer bygger på NUK sitt verdigrunnlag og vedtekter. Retningslinjene gjenspeiles i NUKs Forventningsplakat og utdyper den. NUKs Hovedstyre har ansvar for å gjennomgå og oppdatere retningslinjene ved behov.

Alle ansatte og medlemmer av Landsstyret skal underskrive retningslinjene når de tiltrer sine stillinger eller verv. Brudd på de etiske retningslinjer kan meldes inn til NUKs Varslingsutvalg.

# Skapt i Guds bilde – Verdighet og respekt

Kirken lærer oss at vi er alle skapt i Guds bilde. Dette betyr alle har en ukrenkelig verdighet. Dette verdisynet skal gjenspeiles i NUKs tillitsvalgte og ansatte, gjennom deres handlinger og adferd. Det vil si at man viser respekt for alle mennesker, uavhengig av alder, etnisitet, kjønn, seksualitet, religion og livssyn, politisk overbevisning eller funksjonsevne.

# Nestekjærlighet

Ansatte og tillitsvalgte i NUK har et ansvar i å handle med nestekjærlighet. NUK skal være en trygg organisasjon hvor den enkeltes verdighet, grenser og evner respekteres. NUK har et særskilt ansvar for å gi barn og unge en positiv opplevelse av Kristus og Kirken han innstiftet, og å bidra til at man føler trygghet i Troen. Dette betyr at man skal vise aktsomhet[[1]](#footnote-1) for personers grenser: grenseoverskridende adferd som krenker en annen persons menneskeverd aksepteres ikke. Ulovlig adferd aksepteres ikke.

# Tro

Tillitsvalgte og ansatte i NUK representerer barn og ungdom i Den Katolske Kirke – man representerer mer enn seg selv. Som ansatt og tillitsvalgt skal man være et troverdig forbilde, og være bevisst den makt og påvirkningskraft man har i kraft av sitt verv eller sin stilling, både i og utenfor NUK.

# Fellesskap

Ansatte og tillitsvalgte som representerer NUK er ansvarlige for gjennom sin opptreden å opprettholde tilliten og omdømmet til NUK. Dette gjelder både ved intern representasjon, f.eks. besøk til lokallag, eller ekstern representasjon, f.eks. i møter med samarbeidspartnere. Man burde alltid vurdere sin habilitet[[2]](#footnote-2) når man behandler saker som angår NUK eller utfører oppgaver på vegne av NUK. Hvis man behandler en sak hvor man har personlig egeninteresse eller nært forhold til noen av partene med egeninteresse i utfallet av saken, bør man melde sin inhabilitet og ikke delta i behandling av saken.

# Handling

Alt arbeid skal utføres uten uærlighet, uredelige hensikter eller korrupsjon. Det skal utvises ansvarlighet ved forvaltning av NUK og dets midler og ressurser, både menneskelige og økonomiske. NUK etterstreber åpenhet i vedtak og prosesser. Protokoller, referat og vedtak skal som hovedregel være tilgjengelig for organisasjonens tillitsvalgte, ansatte og medlemmer. Interne arbeidsdokumenter eller saker som inneholder sensitiv informasjon kan tilbakeholdes for å sikre fortrolighet.

# Brudd på retningslinjene

Brudd på de etiske retningslinjer kan meldes til NUKs Varslingsutvalg og kan medføre sanksjoner etter vurdering av bl.a. alvorlighetsgrad.

Dersom tillitsvalgte bryter NUKs etiske retningslinjer, har varslingsutvalget myndighet til å fatte vedtak om disiplinærtiltak. Slike vedtak kan ankes til styret. Mindre brudd kan sanksjoneres med muntlig eller skriftlig advarsel, utestengelse fra arrangement eller oppfordring om å fratre sitt verv. Alvorlige brudd kan sanksjoneres med suspensjon eller eksklusjon. Alvorlige brudd som også bryter norsk lov, vil meldes til politiet.

Dersom ansatte bryter NUKs etiske retningslinjer, følges dette opp av generalsekretær i tråd med NUKs personalpolitikk og gjeldende lover og regler for arbeidsforhold. Dersom generalsekretær bryter de etiske retningslinjer, vil dette behandles av Hovedstyret.

# Bekreftelse

Jeg bekrefter med dette å ha lest og forstått innholdet i NUKs etiske retningslinjer.

Jeg forplikter meg til å sette meg inn i og følge de bestemmelser og instrukser som til enhver tid gjelder for mitt verv eller stilling. Jeg har et personlig ansvar for å følge organisasjonens vedtekter og de etiske retningslinjene på best mulig måte og tilstrebe oppførsel som holder en høy etisk standard.

Jeg er kjent med min plikt til å varsle om kritikkverdige forhold og til å ikke dele fortrolig informasjon.

1. Være oppmerksom på og vise forsiktighet [↑](#footnote-ref-1)
2. Hvorvidt man har en interessekonflikt – for eksempel hvis et Hovedstyremedlem også har et verv i et lokallag og skal behandle en prosjektsøknad fra samme lokallag eller skal behandle en reiserefusjonsklage fra en nær venn eller slektning. [↑](#footnote-ref-2)